Frankies is 'n versamelnaam vir die Wes-Germaanse tale en Frankiese dialekte, wat hulle historiese oorsprong in die ooste van die Frankiese Ryk het: Die Nederfrankiese taal met Nederlands, Afrikaans en hulle dialekte; Die tale en dialekte van die Wesmiddelduitse taal; Die Hoogduitse dialekte in die oorgangsgebied van die Middelduitse tot Opperduitse taalgebied. Taalkundiges verskil oor die vraag of daar werklik sprake van 'n Frankiese taalfamilie kan wees, aangesien daar nog geen bewyse gelewer word dat die huidige Frankiese tale en dialekte taalhistories uit een gemeenskaplike Frankiese oorsprongstaal ontwikkel het. (Sien ook: Franke) Die Franke se herkoms is tans - net soos dié van baie ander vroeë Germaanse stamme - nie duidelik nie. Hulle het eers in die laat 5de eeu 'n soort nasionale eenheid begin vorm. Voor hulle verowering van die Romeinse Gallië was die Frankiese stamgebied heel waarskynlik tussen die Middel- en Nederrynse gebiede tussen die huidige Duitse stede Keulen en Xanten geleë en het moontlik tot die ooste van die huidige Nederland tussen die Ryn en Ysselrivier gestrek. Die Ryn- en Meusemondings het óf tot die Frankiese óf tot die Friese magsgebied behoort.